  Туспуктэм: Руслан Нуриахметов Наталия Сильвестрова 1-тӥ южтолэзе Россиысь школаосын дышетскисьёс понна огъяросси эскерон ужъёс кутскозы. Удмуртиын 508 школаосысь 104 сюрслэсь трос дышетскисьёс тодон-валанъёссэс эскерозы. Со сярысь Дышетонлэсь ӟечлыксэ дунъянъя улосвыл центрлэн «ВКонтакте» мерлыко вотэсысь нимлыко огиназ ивортӥзы. Котькуд школа эскерон ужъёсты ортчытон нуналъёсты ачиз юнматэ. Нырысь ик эскерон ужъёсты бадӟым классъёсын дышетскисьёс быдэстозы. 10-тӥ классын дышетскисьёс географияя тодонъёссэс эскерозы. 11-тӥ классэз йылпумъясьёс историяя, биологияя, географияя, физикая, химияя, кунгожсьӧр кылъёсъя ужъёс но социально-гуманитарной предметъёсъя огъя уж гожтозы. Пусъём, 11-тӥ классын дышетскисьёс эскерон ужъёсты огъя кун экзамен сётыны бырйымтэ предметъёсъя быдэстыны кулэ. 4-8 классъёсын дышетскисьёс эскерон ужъёсты 15-тӥ южтолэзьысен гожъяны кутскозы. Одно ик быдэстоно предметъёс пӧлын математика на ӟуч кыл. 4-тӥ классын дышетскисьёслы озьы ик котыр улосъя (окружающий мир) ужез гожтоно луоз, 5-тӥ классын дышетскисьёс – биологияя но историяя, 7-тӥ классын дышетскисьёс – кунгожсьӧр кылъя. Кудо-ог предметъёсъя эскерон ужъёсты компьютерен быдэстыны луоз. Со сярысь ачиз дышетсконни пумкылъян кутэ. Эскерон ужъёслэн йылпумъянъёссы 15-тӥ куартолэзь бере тодмо луозы. Тодэ вайытом, Удмуртиысь 9-тӥ классын дышетскись 17 сюрслэсь трос пиналъёс йылпумъясь ӵош вераськонэз умой ортчизы. Россиын 2023-тӥ арын школаын экзаменъёсты ортчытон нуналъёсты юнматӥзы. Тегъёс: Дышетон нылпиос экзамен Удмуртия  